
Sülysáp Város Önkormányzata Képviselő-testületének

2015. szeptember 17-én tartandó munkaterv szerinti ülésére

7. napirendhez

Tárgy: Egyes szociális és gyermekjóléti feladatok jövőbeni ellátása
Tisztelt Képviselő-testület!
2015. július 13-án kihirdetésre került az egyes szociális és gyermekvédelmi tárgyú törvények módosításáról szóló 2015. évi CXXXIII. törvény, mely módosította mind a szociális igazgatásról és szociális ellátásokról szóló 1993. évi III. törvényt (a továbbiakban: Szt.), mind pedig a gyermekek védelméről és a gyámügyi igazgatásról szóló 1997. évi XXXI. törvényt (a továbbiakban: Gyvt.). 
A változások a családsegítést, a gyermekjóléti szolgáltatást és a házi segítségnyújtást érintik, mely feladatokat önkormányzatunk jelenleg a Sülysáp Környéki Szociális Társulás útján lát el, és röviden a következőkben foglalhatók össze:
I. Családsegítés és gyermekjóléti szolgáltatás

2016. január 1-jétől a családsegítés csak gyermekjóléti szolgáltatással integráltan – egy szervezeti és szakmai egységben – működhet: települési szinten a család- és gyermekjóléti szolgálat, járási szinten a család- és gyermekjóléti központ keretében. Mindkét szolgáltatás továbbra is önkormányzati feladat marad.

Az új intézmények által ellátandó családsegítés feladatait továbbra is az Szt., a gyermekjóléti szolgálat és központ feladatait pedig a Gyvt. tartalmazza. A két törvény szakmai végrehajtási rendelete 2015. év őszén jelenik meg, ebben kerül szabályozásra a részletes szolgáltatástartalom, valamint a feladatellátás tárgyi és személyi feltételei. 
Az Szt. 2015. január 1-jétől már előírta, hogy családsegítés csak gyermekjóléti szolgáltatással egy szolgáltató keretében hozható létre. A törvényhez fűzött kommentár szerint a következő lépés, azaz a jelen módosítás a gyermekjóléti szolgáltatás megerősítését szolgálja. A család- és gyermekjóléti szolgálat, illetve központ – a szaktárca elgondolása szerint – a jelenlegi családsegítés és gyermekjóléti szolgáltatás bázisán, annak erőforrásai hatékonyabb elosztásával jön létre.

A családsegítés vonatkozásában módosul a feladat-ellátási kötelezettség szabálya:

1. A családsegítés biztosítása már nem lakosságszámhoz kötött, hanem minden esetben biztosítania kell az önkormányzatnak, ha polgármesteri hivatalt működtet vagy a közös önkormányzati hivatal székhelye a településen van; 

2. a családsegítés keretében végzett tevékenységek pontosításra kerülnek, emellett e körben új feladatként jelenik meg:

a) 2016. január 1-jei hatálybalépéssel a szociális diagnózis készítése, amelynek során a család szociális helyzetének átfogó vizsgálatára kerül sor, megalapozva a szükséges szolgáltatásokat, és amely kötelező jelleggel bír a 
szolgáltatás nyújtójára;
a) 2017. január 1-jei hatálybalépéssel a nagy létszámú intézmények átalakítását követően támogatott lakhatást igénybe vevők utánkövetését biztosító esetmenedzseri feladatok.

Az integráltan létrejövő szolgáltatás település szinten elérhető kötelező szolgáltatás lesz, az ellátandó terület nagysága (járás/település) szerint differenciált szolgáltatási tartalommal. Az új feladatmegosztás a következők szerint alakul:

1. A települési önkormányzatok feladatkörében marad a lakóhely szintű minimumszolgáltatások, általános segítő feladatok biztosítása, közös önkormányzati hivatal esetében a hivatal székhelye szerinti település biztosítja a szolgáltatást a közös hivatalhoz tartozó valamennyi településen.
2. A hatósági feladatokhoz kapcsolódó, gyermekek védelmére irányuló tevékenységek, valamint a speciális szolgáltatások biztosítása a járásszékhelyek települési önkormányzataihoz kerül. A járásszékhely településen működő szolgáltató illetékességi területe a hatósági feladatokhoz kapcsolódó szolgáltatások, valamint a speciális szolgáltatások vonatkozásában kiterjed a járást alkotó települések lakosságára. 
A szolgálatot önálló szakmai egységként kell felállítani, de ennek biztosítása történhet önálló intézményben, illetve más intézmény - szervezeti és szakmai tekintetben - önálló intézményegységként. 

A pontos szakmai létszám az őszi végrehajtási rendeletekben kerül szabályozásra, de várhatóan felére csökken a jogszabály által elvárt minimumlétszám. 
Tekintettel arra, hogy családsegítés és a gyermekjóléti szolgáltatás 2016. január 1-jétől kizárólag egy szolgáltató keretében működtethető, szükség szerint eddig az időpontig kell az új szabályok szerint feladatellátási kötelezettséggel bíró önkormányzatoknak létrehozniuk az új intézményeket, vagy a szükséges átalakításokat elvégezniük. 
Ennek érdekében a települési önkormányzatoknak 2015. október 31-éig felül kell vizsgálniuk a családsegítés, illetve a gyermekjóléti szolgáltatási feladatok ellátásának módját, szervezeti kereteit és az e feladatok biztosítására kötött ellátási szerződést.

Továbbra is lehetséges a más települési önkormányzattal kötött ellátási szerződés vagy társulás útján történő feladatellátás, ugyanakkor a szolgálat vonatkozásában a társulásos feladatellátás esetében figyelemmel kell lenni arra, hogy a közös hivatalok egységét nem lehet megbontani. 
A települési önkormányzatoknak 2015. november 30-ig kell kérelmezniük a szolgáltatói nyilvántartásba bejegyzett adatok módosítását. Ha a fenntartó a kérelmet határidőben benyújtja, az eljárás befejezéséig úgy kell tekinteni, mintha a kérelmezett adatmódosítás jogerősen be lenne jegyezve a szolgáltatói nyilvántartásba.

II. Házi segítségnyújtás

2014. évben megkezdődött az átalakítás a házi segítségnyújtás szabályozása terén is, amely a gondozási tevékenységek körét, valamint a ponthatár módosításával a jogosultsági feltételeket érintette. 
A módosítások tovább folytatódnak, a szaktárca szerint annak érdekében, hogy a házi segítségnyújtás keretében az igénylő szükséglete alapján célzottabb szolgáltatásnyújtásra kerüljön sor, és az állami szerepvállalás erősödjön a nagyobb ellátási szükséglettel rendelkező személyek irányában, annak szem előtt tartásával, hogy a szolgáltatásnyújtás biztosítása mellett minél tovább az otthonukban maradhassanak a segítségre szoruló személyek. E célkitűzés mellett a módosítás a tervek szerint a későbbi differenciált és célzottabb támogatás kialakításának lehetőségét is megteremti.

Fentiek érdekében – 2016. január 1-jei hatálybalépéssel – a házi segítségnyújtás szolgáltatáson belül két tevékenységi kör kerül kialakításra:

1. a szociális segítés, amelyhez az alacsony szükséglet kielégítését szolgáló, szakképzettség nélkül is ellátható tevékenységek tartoznak, és

2. a személyi gondozás, amelynek keretében „intenzív” szükségletet kielégítő gondozási tevékenységek és az ápolói kompetenciának megfelelő ápolási feladatok végezhetőek a megfelelő szociális vagy egészségügyi szakképesítés birtokában.

A személyi gondozás mellett a szociális gondozó a szociális segítés körébe tartozó tevékenységeket is elvégezheti. A személyi gondozás és a szociális segítés együttesen legfeljebb napi 4 órában nyújtható.

A gondozási szükségletet a továbbiakban is vizsgálni kell a korábbiakhoz képest azzal a változással, hogy annak megállapítására kerül sor, hogy az igénylő számára a szociális segítés vagy a személyi gondozás indokolt-e. További változás, hogy az intézményvezetői hatáskörben megállapított gondozási szükséglet felülvizsgálatára és módosítására az Szt. jogkört biztosít a működést engedélyező szervek számára, mellyel ellenőrzési feladatkörükben eljárva élhetnek.

A gondozási szükséglet vizsgálatával összefüggésben az Szt. új bírság tényállást határoz meg 2016. január 1-jei hatálybalépéssel, amely legfeljebb 200.000 Ft összegű bírság kiszabását helyezi kilátásba, amennyiben az intézményvezető nem a valóságnak megfelelően állapította meg, hogy az ellátott számára szociális segítés vagy személyi gondozás indokolt-e, vagy nem a valóságnak megfelelően állapította meg a gondozási szükséglet mértékét. Ezt a rendelkezést abban az esetben is alkalmazni kell, ha a gondozási szükséglet vizsgálata 2016. január 1-jét megelőzően történt.

A változásokra tekintettel az intézményvezetőknek a 2016. évi állami támogatás igényléséig, de legkésőbb 2015. december 31-ig – a 2016. január 1-jén hatályba lépő szabályok alapján – felül kell vizsgálniuk a házi segítségnyújtásban részesülők szükségletét, és az új kategóriák szerint meg kell határozni, hogy szociális segítésre vagy személyi gondozásra van szükségük. Az Szt. végrehajtási rendelete fogja tartalmazni a gondozási szükséglet vizsgálathoz szükséges új szempontrendszert.

Fenti kötelezettségen túlmenően a fenntartóknak az igénybevevői nyilvántartásban szükséges lesz rögzíteniük a gondozási szükségletre vonatkozó egyes adatokat. Az idei évben, 2015. szeptember 30-ig a 2015. augusztus 1-jén ellátásban részesülők vonatkozásában kell felvezetni a nyilvántartásba a már megállapított pontszámot és gondozási óraszámot.

A Nemzeti Rehabilitációs és Szociális Hivatal nyilván fogja tartani a házi segítségnyújtás vonatkozásában a megállapított gondozási szükségletre és az ellátott számára nyújtott szolgáltatás tartalmára vonatkozó adatokat.

III. Finanszírozási kérdések

A szakmai változások mellett – amint arra számítani lehetett – finanszírozási feltételek is változni fognak 2016-tól, mégpedig, sajnálatos módon, ránk nézve negatív irányba.

Az alábbi táblázatban összehasonlítottuk a 2015-ös, illetve a 2016-ra várható finanszírozási feltételeket. Ebből jól látható, hogy a család- és gyermekjóléti szolgálat támogatása alaposan megnyirbálásra kerül, a legnagyobb érvágás, hogy a társulásban való ellátást az állam nem támogatja tovább magasabb finanszírozással. 

A szociális étkeztetés és az időskorúak nappali intézményi ellátását eddig nem társulásban láttuk el, mégis azért tüntettük fel a táblázatban, mert ezek azok a feladatok még, amelyekre többlettámogatás kapható, és amelyek esetleg megfontolás tárgyát képezhetik a társult önkormányzatok részéről.

	FELADAT
	2015.
	2016.

	
	ALAP
	+TÁRSULÁSBAN
	ALAP
	+TÁRSULÁSBAN

	Család- és gyermekjóléti szolgálat
	L/5000 x 3950000 Ft feladatonként

	0-17 éves korosztályra: 
+1200 Ft/fő,
egyéb korosztályra:
+300 Ft/fő

(lakosságszám alapján, feléadatonként)
	3 000 000 Ft/számított létszám/év

(foglalkoztatottak számított létszáma: lakosságszám/5000 egy tizedesre kerekítve,

de minimum 1 fő)
	-

	Házi segítségnyújtás
	145 000 Ft/fő
	130 %
	145 000 Ft/fő
	130 %

	Szociális étkeztetés
	55 360 Ft/fő
	110 %
	55 360 Ft/fő
	110 %

	Időskorúak nappali intézményi ellátása
	109 000 Ft/fő
	150 %
	109 000 Ft/fő
	150 %


Létszámadatokat és összegeket tekintve a következőkkel számolhatunk:
Családsegítés és gyermekjóléti szolgáltatás
	Állami támogatás – Családsegítés és gyermekjóléti szolgáltatás 

	Feladat
	2015 (8 tag)
	2016 (6 tag)

	
	Mutató
	Társulási finanszírozás
	Mutató
	Társulási finanszírozás

	Családsegítés
	6,29 fő
	alap = 12.422.750 Ft
kieg. = 9.435.000 Ft
	6,63 fő
	19.890.000 Ft

	Gyermekjóléti szolgálat
	6,29 fő
	alap = 12.422.750 Ft 
kieg. = 6.912.000 Ft
	
	

	Összesen
	
	41.192.500 Ft
	
	19.890.000 Ft


Sülysápnak 2015-ben 860.702 Ft-ot kellett befizetnie a Társulás részére ezekre a feladatokra. Amennyiben 2016-tól önállóan látnánk el a feladatot, 4.890.000 Ft finanszírozást kapnánk, amiből 1,5-2 álláshelyet kellene biztosítanunk, ami többletfinanszírozást várhatóan nem igényel. (A pontos szakmai létszám a végrehajtási rendeletek hiányában még nem ismert, de várhatóan jelentős leépítést kell végrehajtanunk, így számítani kell a végkielégítések költségére is.) Társulásban ellátva – a jelenlegi adatok alapján – nagyjából 800.000 Ft-ot kellene befizetnünk. 

	Sülysáp finanszírozási helyzete – Családsegítés és gyermekjóléti szolgáltatás 

	Feladatellátás
	2015 Sülysáp 
	2016 Sülysáp

	
	Normatíva
	Saját ráfordítás
	Normatíva
	Saját ráfordítás

	Társulásban
	10.674.686 Ft
	860.702 Ft
	4.890.000 Ft
	~ 800.000 Ft

	Önállóan
	-
	-
	4.890.000 Ft
	0 Ft


Házi segítségnyújtás
	Állami támogatás – Házi segítségnyújtás 

	FELADAT
	2015 (5 tag)
	2016 (4 tag)

	
	Mutató
	Társulási finanszírozás
	Mutató
	Társulási finanszírozás

	Házi segítségnyújtás
	47 fő
	8.859.500 Ft
	36 fő
	6.786.000 Ft


Sülysápnak 2015-ben 1.618.472 Ft-ot kellett befizetnie a Társulás részére erre a feladatra. Sülysápon jelenleg 18 gondozottat látunk el, ami mutatószám szempontjából 13-14 főnek felel meg. Amennyiben 2016-tól önállóan látnánk el a feladatot, 2.030.000 Ft finanszírozást kapnánk, továbbá hozzávetőlegesen 1.000.000 Ft, amiből 2 gondozónő státuszát kell biztosítanunk (a pontos szakmai létszám az ellátottak folyamatban levő besorolása miatt még nem ismert). Ez hozzávetőlegesen szintén 1,5 millió Ft körüli többletfinanszírozást igényel. Társulásban ellátva – a jelenlegi adatok alapján – 2,5 millió Ft-ot kellene befizetnünk.

	Sülysáp finanszírozási helyzete – Házi segítségnyújtás 

	Feladatellátás
	2015 Sülysáp 
	2016 Sülysáp

	
	Bevétel
	Saját ráfordítás
	Normatíva
	Saját ráfordítás

	Társulásban
	2.600.000 Ft (normatíva) + 1.000.000 (térítési díj) = 3.600.000 Ft
	1.618.472 Ft
	2.600.000 Ft (normatíva) + 1.000.000 (térítési díj) = 3.600.000 Ft
	~ 2.500.000 Ft

	Önállóan
	-
	-
	2.030.000 Ft + 1.000.000 (térítési díj) = 3.030.000 Ft
	~ 1.500.000 Ft


Mindezekhez hozzájárul, hogy önkormányzatunk gesztor településként olyan további plusz, számszerűsítésre eddig nem került energiaforrásokat (pl. pénzügyi, munkaügyi feladatok, vezetői infrastruktúra) fektet a társulás működtetésébe, amelynek a finanszírozása saját költségvetésből történik.
További szempont, hogy Sülysáp Városban időszerű lenne a szociális szolgáltatások magasabb színvonalra emelése, amely a jelenlegi tagolt intézményrendszerben nehezen megvalósítható.

Mindezek megfontolása alapján a javaslatunk az, hogy a Képviselő-testület döntsön a Társulás megszüntetése mellett.

Kérem az előterjesztés szíves megvitatását.

…/2015. (IX. 24.) ÖKT határozati javaslat

Sülysáp Város Önkormányzatának Képviselő-testülete a Sülysáp Környéki Szociális Társulásnak a Magyarország helyi önkormányzatairól szóló 2011. évi CLXXXIX. törvény 91. § b) pontja szerinti megszüntetését javasolja.
Határidő: azonnal 

Felelős: polgármester

Sülysáp, 2015. szeptember 17.

Horinka László s.k.

polgármester
